  Виталий Пронин «Мусое мынам, мусое...» спектаклез учкыса, «Удмурт дунне» газетысь тодматсконлы сӥзем «Палтури» сэрег тодэ лыктэ.Кӧня ке аръёс талэсь азьло Шаркан ёросысь Кулак-Кучес гуртын ортчиз газетмы пыр тодматскем кузпалъёсын пумиськон - Мувыр сельсоветэ пырись вить семьяен.Культура юртын ужасьёс сое шоу выллем радъяллям. Ог-огзэс газет пыр шедьтэмъёс сцена вылысен вань гурт калык азьын возьматӥзы быгатонлыкъёссэс. Картъёссы кышнооссылы пыдесъяськыса ик чебер кылъёс веразы. Со ужрад шулдыр концерт выллем пӧрмиз. Егор Загребинлэсь спектакльзэ но сыӵе мылкыдын учки.Синмаськи пьесаысь агентстволэн чебер нимызлы - «Мусое мынам, мусое...». Зэм ик, одӥг нунал куспын куинь семья кылдытыны быгатэ дэмчи аслаз юрттӥсьёсыныз. Кузъёс шумпото муспотонъёссэс шедьтэмзылы. Но сыӵеез луыны быгатоз комедиын гинэ.Адӟем потэ на вылэм пьесалэн вакчиятэм нимыныз герӟаськем суредэз. «МММ» шуэмысь, соку ик тодэ лыкто уго Мавродилэн пенӟаськемъёсыз -  калыклы инмысь усем коньдон ӵектэмъёсыз. Мусое шуэм улсын но сьӧлтэт пуктылӥсьёс вань. Тани газетмы пыр тодматскем одӥгъёсыз кузпалъёс но огкыл шедьтыны ӧз пӧрмытэ нылпизы вордӥськем вылысь.Озьы ке но «МММ»-лы гочано. «Удмурт дунне» «Мылысь-кыдысь» программаен ӵош огназы кылем воргоронъёсты но нылкышноосты 24-тӥ ноябре «Тодматскон дуннее» ӧтё. Ужрад ортчоз Ижысь «Удмуртия» кинотеатрлэн юртаз. Билетъёс вузасько кассаын. Телефон: 8 (3412) 72-95-47.Лия Малых Теги: Палтури  